पिछले एक दशक में देश के विभिन्न विश्वविद्यालयों में ओबीसी एससी एसटी वर्ग के छात्रों की संख्या बढ़ी है। स्क्रॉल न्यूज बेवसाईट में कार्यरत पत्रकार एजाज़ अशरफ ने एक लेख में हैदराबाद विश्वविद्यालय, जेएनयू और इलाहाबाद विश्वविद्यालय इन वर्गों के स्टूडेंट्स के आंकड़े बताये हैं। हैदराबाद यूनिवर्सिटी में वर्ष 2013-14 के सत्र तक 59%, जेएनयू में 52% तथा इलाहबाद यूनिवर्सिटी में 54% तक पिछड़े तबको के स्टूडेंट्स पहुँच गये हैं। इस बढ़ी हुई संख्या के फलस्वरूप छात्र राजनीति का स्वरुप भी बदल गया है। हाल में हैदराबाद यूनिवर्सिटी मे रोहिथ वेमुला की आत्महत्या से उपजा आन्दोलन अभी तक का सबसे बड़ा दलित-बैकवर्ड का साझा छात्र आन्दोलन है। देश के सभी कैम्पसों से रोहित एक्ट बनाने की मांग के साथ दलित-पिछड़ों के आरक्षण को पूरी तरह से लागू करने की मांग की जा रही है। इसमें पिछड़े वर्ग के छात्रों की अधिकतम भागेदारी रही। अतः कैंपसों में पिछड़े वर्ग के छात्र आन्दोलन मुद्दों को लेकर सक्रिय हो रहे हैं और जय भीम के साथ जय मंडल की वैचारिकी को मजबूत कर रहे हैं। देश के कैपसों में ओबीसी वर्ग के छात्रों की संख्या बढ़ी है, लेकिन प्रोफेसर्स की संख्या नगण्य है। एक RTI के मुताबिक देश के केन्द्रीय विश्वविद्यालयों ओबीसी शिक्षकों की संख्या आज भी शर्मनाक ढंग से कम है ।